
Nekažnjeni zločini i Križni put na Maceljskoj gori 

Željko Tomašević, član Predsjedništva Hrvatskog žrtvoslovnog društva, 14. 3. 2013
Kad se već zna datum izbora hrvatskih predstavnika za članove europskog parlamenta nakon 1. srpnja ove godine, Katolički tjednik Glas Koncila u komentaru najnovijeg broja ocjenjuje da je posljedica antihrvatske politike sve brže propadanje hrvatskih sela, depopulacija čitavih područja i sadašnja gospodarska kriza s pratećim osiromašenjem sve širih krugova hrvatskoga stanovništva. Pritom Miklenić ističe da je u prvome redu za to odgovorna vlada i pojedina ministarstva jer ne vode jasnu državnu politiku interesa hrvatskih građana da osobito na gospodarskim područjima očuvaju i zajamče održivost i razvitak". Stoga je opravdano pitanje je li i koliko Hrvatska spremna za Europsku uniju i koliko će nas to koštati, premda se ističe da će moći dospjeti do potrebnih fondova, ali se ne spominje koliko će Hrvatska tim fondovima morati pridonijeti.

Komentirajući danas u subotu prikazan film na Hrt-u o Zvonimiru i Julienne Bušić, Ivica Šola u Glasu Slavonije među ostalim piše: Kod Bušića teror nije bio sredstvo ni svrha pothvata u koji su se upustili. Sve je bilo zamišljeno kao neka vrsta 'performansa', odnosno skretanja pozornosti na sustavni terorizam jedne totalitarne države (SFRJ), države čiji je terorizam prema neistomišljenicima od 1945. pa nadalje, do danas ostao nekažnjen. 

To je bio sustavni državni terorizam koji je, u Jugoslaviji i emigraciji, ubijao, proganjao i zatvarao drugačije uz prešutno odobravanja ili ignoriranje slobodarskoga svijeta u koji se naivno uzdao Bušić, svijeta i države (SAD-a) koja je Bušića osudila kao terorista, a Jugoslaviju uz pomoć Miloševića do zadnjega dana održavala na životu, tolerirajući Miloševićev ustavno-pravni i fizički terorizam. I da ironija bude konačna, Bušić je pravomoćno presuđen i izdržao je kaznu, Milošević nije, bezočno umrijevši u strogo kontroliranom zatvoru, zaključuje autor sa znakom upitnika.

Nama ostaje i nakon priloga koji slijedi tisuću pitanja o tome zašto se ne procesuiraju krvnici nakon drugoga svjetskoga rata i kako to da su oni koji ih raskrinkavaju umrli pod nerazjašnjenim okolnostima. Mentalitet ondašnjih progonitelja čini se da se još otima istini. 

Križni put na Maceljskoj gori

Župa Sv. Juraj Đurmanec, u suradnji s Društvom hrvatskih katoličkih muževa i Udrugom „Macelj 1945“., u subotu 16. ožujka 2013., tradicionalno pred V. korizmenu nedjelju, održava IV. križni put „Stopama pobijenih Đurmanec-Ilovec-Macelj“. 

Molitva Križnog puta počinje u 09.00 sati na prvoj križnoj postaji – Željezničkom kolodvoru u Đurmancu, do kojeg su partizani u svibnju 1945. dovozili već teško izmučene zarobljene hrvatske civile i vojnike pa ih od tuda pješice tjerali do prethodno im već iskopanih grobnih jama u Maceljskoj gori.

Križnim postajama na mjestima pogubljenja žrtava, nakon otprilike 8 km, dolazi se do posljednje 14. postaje Macelj, gdje će u crkvi Muke Isusove, Svetu Misu služiti predvoditelj križnoga puta, mjesni župnik o. Vlado Mustać.

Pred postajama i kapelicama duž križnog puta hrvatskih mučenika iz 1945., molit će se „Križni put Gospodina našega Isusa Krista – na spomen žrtvama Križnoga puta“, koji je napisao o. Bonaventura Duda. Više o tomu govori Željko Tomašević.

Maceljsko gorje kod Krapine je najveće do danas otkriveno stratiše svećenika, redovnika, hrvatskih civila i vojnika na području Republike Hrvatske. 

Križni put razoružane hrvatske vojske i civila je započeo na Bleiburškom polju, gdje su ih Englezi izručili partizanima, koji su ih potom okrutno ubijali i tjerali do nebrojenih stratišta, uskraćujući im hranu i vodu. 

Veliko mnoštvo Hrvata je smjerom preko Dravograda dotjerano u 60-ak km udaljeni Maribor, gdje su ih prema procjenama pobili čak do 60.000, a preostale su razvrstali u kolone križnih putova, od kojih su jednu usmjerili prema Maclju, Đurmancu, Krapini i sabirnim logorima u Mirkovcu i Oroslavlju. 

Prema svjedočenju zapovjednika Vojne OZNE u Krapini i jednog od glavnih osumnjičenika za počinjenje zločina, partizanskog poručnika Stjepana Hršaka, koje je objavljeno u listu „Nacional“, br. 27 od 24. svibnja 1996. (str. 22), ti mučenici nisu ni u zagorskim logorima dobili vode ni hrane, već su pojeli svu travu na poljani i sve lišće po granama. Smrtnom kaznom se prijetilo svakomu tko bi im pokušao dobaciti komadić kruha ili dati vodu. 

Na poljani kod Đurmanca su bile zaustavljene prve kolone zarobljenika, a u selu je bilo i sabiralište na pilani između groblja i crkve, kao i na proplanku uz šume s obje strane sela. 

Partizanski zločinci su izmučene ljude tjerali do grobnih jama iskopanih u šumama Maceljske gore, čak i na visokim vrhovima poput Ilovca, gdje su ih potom na najokrutnije načine ubijali. Nad ljudima su se iživljavali pucajući im u prepone pa ih zatrpavali u jame, još žive i u mukama. Ipak, partizani su većinu maceljskih žrtava ubili sjekirama i drugim hladnim oružjem. 

Zločin na Maceljskoj gori je već u lipnju 1945., prvi zabilježio gvardijan franjevačkog samostana o. Ostijan Ostrugnaj u „Kronici Franjevačkog samostana u Krapini“, i to kao „najbolniju ranu u Krapini“, „klaonicu tolikih nevinih žrtava“ –stratište na gori Macelj. Zapisao je imena 11 svećenika i bogoslova i 9 redovnika franjevaca, ubijenih na mjestima Lepa Bukva, na Ilovcu i u Smiljanovoj grabi. 

Uz gvardijanovu Kroniku, za otkrivanje maceljskoga zločina je najzaslužniji gospodin Fran Živičnjak, koji je nakon 1990., uspio nagovoriti partizanskog vodnika i djelatnika Vojne OZNE Mladena Šafranka da za života otkrije mjesta mnoštvenih grobnica. 

Tako je 1992. otvorena prva jama pod oznakom „IVd“, u koju su partizanske ubojice bacile pobijene svećenike, bogoslove i civile, a potom su otvorene još 22 jame. 

U njima su pronađeni ostatci ukupno 1.163 žrtve, koji su potom zbog nebrige državnih tijela, punih 12 godina bili odloženi na Zagrebačkom medicinskom fakultetu, a dostojno su na Maclju pokopani tek 22. listopada 2005. godine. Hrvatski mediji su pokop čak 1.163-oje ljudi, sramno oglasili tek kao sporednu vijest. 

Samo prema spoznajama partizana Šafranka, na Maceljskoj gori je pobijeno oko 13. 000 ljudi, čija su tijela zakopana u još 130 neotkrivenih jama. Šafranko je otkrio i imena 15 ubojica, dok se imena ostalih 45 ubojica, nije mogao sjetiti. 

Nakon objave njegova imena u listu „Nacional“ 1996., svjedok Šafranko je umro pod čudnim okolnostima. 

Naknadno su na Maceljskoj gori otkrivene još 32 mnoštvene grobnice, koje još nisu otvorene.

Svjedočenja i druge dokaze o načinu i mjestima počinjenja zločina, žrtvama, mučiteljima i ubojicama, gospodin Fran Živičnjak je objavio u knjizi „U vječni spomen“, posvećujući je svojim prijateljima i mučenicima, kao trajni zapis njihove neopisive patnje i stravične smrti. 

Primjerice, svjedočenja i prikupljeni dokazi upućuju na Stjepana Hršaka kao krvnika 20-orice svećenika i franjevca. Unatoč podnesenoj kaznenoj prijavi, nadležna državna tijela nisu protiv njega pokrenula kazneni postupak pa on slobodan živi u vili na zagrebačkom Tuškancu. 

Optuženom Hršaku je javnu zaštitničku podršku osobno pružao i bivši predsjednik Stipe Mesić, jednako kao i 2011. uhićenom Josipu Boljkovcu, dok je istodobno, zajedno s tzv. „antifašistima“, zagovarao progon hrvatskih branitelja iz Domovinskog rata, hineći jednak odnos prema zločinu. 

Svjedočenja o Ivanu Fiziru kao o najpismenijem istražitelju Civilne OZNE, nakon čijeg ispitivanja su ljudi odvođeni u smrt, zanimljiva su zbog znakovitosti društvenog stanja 1993., kada je u slobodnoj Hrvatskoj, Fizir postao gradonačelnik Krapine.
Za partizanske zločine na Maceljskoj gori, koji su strašni po mnoštvenosti i načinima ubijanja žrtava, do današnjega dana nije nitko odgovarao.

Međutim, nedugo nakon objave knjige „U vječni spomen“ 1998., i njezin autor Fran Živičnjak je nađen mrtav u svom stanu u Zagrebu.

70. obljetnica mučeničke smrti Matije Žigrovića 
M. M., 15. 7. 2013
Spomen na 70. obljetnicu mučeničke smrti župnika Matije Žigrovića održan je u nedjelju 14. srpnja u Krapini i Gornjem Jesenju. Započeo je polaganjem vijenaca i paljenjem svijeća kod franjevačke grobnice na mjesnome groblju u Krapini, u kojoj je pokopan nakon što mu je izmučeno i iznakaženo tijelo pronađeno 29. srpnja 1943. u rječici Krapinčici, prenijela je Ika.

Vijence su položili pokojnikova rodbina, predstavnici župa i općina Gornje Jesenje i Sv. Ivan Zelina, Udruge "Macelj 1945." i Društva za obilježavanje grobišta ratnih i poratnih žrtava iz Varaždina. 

Molitvu za pokojnika i blagoslov groba predvodio je gornjojesenjski župnik cistercit o. Josip Krčmar. 

Slijedilo je predavanje u vjeronaučnoj dvorani u Gornjem Jesenju novinara i publiciste Damira Borovčaka "Župnik Matija Žigrović – preteča maceljskih žrtava" u kojemu je, uz ostalo iznio kratki životopis ubijenog župnika. Plemeniti Matija Žigrović rođen je 8. veljače 1886. u Kalinju, Sv. Ivan Zelina. Za svećenika ga je zaredio nadbiskup Antun Bauer, 24. ožujka 1912. Bio je kapelan u Stupniku i Grubišnom Polju. Za vrijeme Prvoga svjetskog rata četiri je godine bio na ratištu kao vojni svećenik. Nakon rata bio je kapelan u Turnašici i Mađarevu, a zatim je imenovan župnikom u Kostelu. Posljednjih desetak godina života bio je župnik u Gornjem Jesenju. Partizani su ga odveli iz župnog stana 17. srpnja 1943., divljački mučili i zlostavljali, dok nije od zadobivenih povreda preminuo. U nastavku je istaknuo kako ga treba pamtiti kao prvu svećeničku žrtvu od boljševizma u Hrvatskom Zagorju. Nakon predavanja u vjeronaučnoj dvorani otvorena je izložba "Žrtve, mučenici Varaždinske biskupije stradali u ratnim i poratnim progonima II. svjetskog rata", na kojoj su objavljene slike i životopisi 35 svećenika rođenih ili stradalih na području današnje Varaždinske biskupije. Objavljeni su i podaci o četiri ubijene redovnice i tri svećenička pripravnika, te nekoliko sačuvanih predmeta župnika Žigrovića. 
Koncelebriranu misu u župnoj crkvi Sv. Ivana Krstitelja predvodio je varaždinski biskup Josip Mrzljak uz sudjelovanje bednjanskog dekana i župnika u Vrbnom Stjepana Voriha, dosadašnjeg kapelana u Pitomači a novoimenovanog župnika Gornjeg Jesenja Danijela Hercega i biskupova tajnika Marka Štefanca. "I mi danas, kada govorimo i o najtežim događajima iz naše prošlosti, kao što se spominjemo župnika Matije Žigrovića i sjećamo svih maceljskih mučenika, koji su tu u blizini završili svoj zemaljski život, ne činimo to iz mržnje. Prilazimo im kao kršćani, isključujući iz sebe mržnju, što nije lagano ali je nužna pretpostavka za ispravnu budućnost. Jednako je tako opraštanje pretpostavka za što bolje prosuđivanje povijesne istine, onoga što se doista dogodilo. Onaj koji nije oprostio teško može biti objektivan. U konačnici mi želimo istinu, ništa drugo nego istinu o tom vremenu, događajima, ljudima! Mi smo za istinu a protiv smo laži", istaknuo je u propovijedi biskup. Na kraju je pozvao sve nazočne da se sjećaju stradanja nevinih i istražuju istinu o povijesti, ali po primjeru Onoga koji je jedina prava Istina.

Nakon mise u prigodnoj svečanosti u općinskome domu predsjednik varaždinskoga Društva za obilježavanje grobišta ratnih i poratnih žrtava Franjo Talan dodijelio je zahvalnice istaknutim osobama i ustanovama, koje su na bilo koji način pridonijele sjećanju na mučenika Žigrovića. 

Župnik Matija Žigrović – preteča maceljskih žrtava 

Damir Borovčak, 15. 7. 2013
http://www.hrsvijet.net/index.php?option=com_content&view=article&id=28449:damir-borovak-upnik-matija-igrovi-pretea-maceljskih-rtava&catid=28:povijesni-identitet&Itemid=112

Pl. Matija Žigrović, rođen 8. veljače 1886. u Kalinju, Sv. Ivan Zelina. Za svećenika ga je zaredio nadbiskup Antun Bauer, 24. ožujka 1912. Bio je kapelan u Stupniku i Grubišnom Polju. Za vrijeme Prvoga svjetskog rata četiri je godine bio na ratištu kao vojni svećenik. Nakon rata bio je kapelan u Turnašići i Mađarevu, a zatim je imenovan župnikom u Kostelu. Posljednjih desetak godina života bio je župnik u Gornjem Jesenju. Partizani su ga odveli iz župnog stana 17. srpnja 1943., divljački mučili i zlostavljali, dok nije od zadobivenih povreda preminuo. Tijelo mu je pronađeno 29. srpnja i pokopan je u franjevačku grobnicu na groblju u Krapini.

Ubojstva svećenika bila su uobičajena boljševističko-partizanska praksa, zločinački terorizam u Drugom svjetskom ratu i česta pojava širom Hrvatske. Primjera ima puno, dovoljno se poslužiti Hrvatskim martirologijem XX. stoljeća (izdanje Zagreb 2007.), don Ante Bakovića koji je prikupio podatke o 664 žrtve katoličkog svećenstva i redovništva iz vremena boljševističko-komunističke represije. Župnika pl. Matiju Žigrovićai, treba pamtiti kao prvu svećeničku žrtvu od boljševizma u Hrvatskom Zagorju. Preminuo je mučeničkom smrću sličnoj Kristovoj na Kalvariji. Nažalost, u tom vremenu Hrvatsko Zagorje nije bilo pošteđeno zlodjela seoskih probisvijeta, ništarija, razbijača i ubojica, koji su opsjednuti boljševičkom ideologijom svoje zločine prozvali herojstvom, partizanskim oslobođenjem i antifašizmom. Kako bi opravdali krvava zlodjela, najlakše je bilo žrtve kasnije prozvati fašistima, ustašama i neprijateljima naroda. To se potvrđuje i u slučaju mučeničke smrti župnika pl. Matije Žigrovića, okrutnog ubojstva, koje se po divljačkom načinu izvršenja, teško može s ičim usporediti, a ničim opravdati. Desetljećima poslije 1945., pod terorom straha, nitko se zločincima nije usudio suprotstaviti istinom, jer bi to u godinama totalitarnog komunizma bilo opasno po život. Ipak su neki zapisi i svjedočanstva ostala iz onog vremena, a neka su se pojavila poslije 1990. s prestankom izravnog totalitarizma.

Prije svega treba spomenuti da se izvorni zapis iz tih tegobnih vremena nalazi u franjevačkoj kronici samostana u Krapini. Tako je u godini 1943. pod naslovom Grozno ubojstvo župnika u Jesenju gosp. Matije pl. Žigrovića ostalo zapisano slijedeće:

Dne 17. srpnja zbio se u Jesenju događaj kakvog ne pamti - zbog njegove grozote - cijelo Zagorje, čijom žrtvom pao je ondašnji župnik Matija pl. Žigrović. Bio je prava hrvatska korenika, svetoivanjski plemić - šljivar, tjelesno atletski građen, poznat još iz dana svog bogoslovnog studija... Unatoč svoje tjelesne jakosti, - a i duševno nije mnogo zaostajao - bio je vesele i dobre ćudi, pravi možda i previše - narodni "pop", obljubljen među narodom gdje je i službovao.ii
Zatim Katolički listiii 1943. piše o župniku Matiji Žigroviću kao prvoj žrtvi vjere i domovine u Hrvatskom Zagorju. Autor članka postavlja pitanje zašto se dogodio taj zločin: Samo zato što je uvijek i svugdje nastupao kao otvoreni hrvatski borac za narodne i vjerske ideale, a protiv razornih elemenata komunizma, koji su se, na žalost, uvukli i u njegovu siromašnu župu. Da je Mato bio kakvi bogataš, još bismo razumjeli komunističku mržnju protiv njega - ali on je bio siromah, koji je ono malo dijelio s drugima. Zato je ovo partizansko ubojstvo svećenika bilo samo izljevstrahovite i sotonske mržnje na sve što je hrvatsko i katoličko... Ove su riječi pisane 1943. u ondašnjem Katoličkom listu, a koliko su nam bliske i aktualne u današnjem političkom vremenu, prosudite i zaključite sami...

Glasilo Hrvatski narodiv 1943. pojasnio je neke okolnosti samog ubojstva župnika Žigrovića: Prema prikupljenim podacima, partizani su prodrli u župni stan, tu su jeli i pili, zatim su izvršili potpunu pljačku, a župnika vezali u lance i odveli sa sobom. Na dan 29. srpnja pronađeno je mrtvo tijelo župnika s razbijenom lubanjom na tjemenu i prelomljenom desnom rukom iznad šake, što jasno pokazuje grozno divljaštvo, koje se očitovalo prilikom ovog umorstva.

Puno godina kasnije, Glas Koncilav 1990. uvjerljivo potvrđuje okolnosti ubojstva, jer je pronašao fotografa koji je ovjekovječio mrtvo tijelo župnika Žigrovića i pola vijeka čuvao te fotografije. U članku "Kako je ubijen svećenik Žigrović" navodi se: Grozno ubojstvo župnika Matije Žigrovića u zagorskoj župi Jesenje - zločinačko dijelo partizana - ovjekoviječio je tajno jedan krapinski fotograf koji nam je omogućio objavu fotografija koje je brižno čuvao 47 godina. Stare, dokumentarne fotografije, rječiti su dokaz zvjerskog umorstva koje je počinjeno u Jesenju 17. srpnja 1943. Posmrtni ostatak svećenika Žigrovića zapravo je iznakaženo tijelo na kojem ništa nije ostalo čitavo. Svjedoci tog umorstva sjećaju se da su svećenika vezana vukli konji u trku, da su mu mučitelji odsjekli spolni organ i prebili mu svaku kost na tijelu. Umorstvo očito nije imalo za cilj uklanjanje eventualnog opasnog protivnika već iskaljivanje paklenske mržnje prema čovjeku i svećeniku Matiji Žigroviću - što otkriva svu duhovnu pustoš i ideološku zavedenost počinitelja, tako piše Glas Koncila.

Dvije dostupne fotografije o mrtvom tijelu župnika Matije Žigrovića potvrđuju kako to nije bila nikakva civilizirana presuda, već mržnja zadojenih ljudi i pomraćenih umova. Partizanski ubojice krvoločno su mučili i naglavačke konjem vukli Matiju Žigrovića iz Gornjeg Jesenja do Golubovca te ga tamo dotukli. To potvrđuje pismo župnika Ivana Šestakavi, koji opisuje taj događaj: Mučenika Žigrovića partizani su vezali za konja, glava mu je bila na zemlji, a noge u zraku. Odvezli su ga u šumu gdje su ga teško mučili. Zatim su ga odveli u Golubovec, gdje je nakon ponovnog mučenja ubijen. A već mu je putem glava sva razbijena i mozak je iscurio.

U povijesti hrvatski je narod stradavao od raznoraznih osvajača, tuđinaca. No, ovakva brutalnost staljinovog boljševizma, zločina Hrvata nad Hrvatima, ne može se opravdati nikakvim tzv. antifašizmom. Radi se o teškim zlodjelima i zločinima, a postavlja se pitanje tko su bili zločinci koji su se tako sotonski iživljavali, terorizirali i zastrašivali pučanstvo Hrvatskog Zagorja, mučili i ubili svećenika Matiju Žigrovića?

Pokojni župnik Antun Penvii, koji je godinama poslije župnika Matije Žigrovića bio župnik u Gornjem Jesenju, ovako je opisao njegovo mučeništvo:

Pokojnog župnika Žigrovića su odveli partizani, čemu su najviše kumovali neki domaći ljudi, odnosno partizani iz Jesenja i odveli su ga prema Golubovcu. Silno su ga mučili i zlostavljali. Vezali su ga konju za rep i vukli. Rezali mu kožu i gulili te solili. Tada su ga ubili. Nikakvom politikom se nije bavio i nije dao nikakav povod za ovakvo strašno ubojstvo, nego je pravi razlog bio taj što je Žigrović imao veliki ugled i utjecaj kod naroda. Osim što je bio idejni protivnik boljševizma i češće je znao protiv toga govoriti u crkvi, drugo ništa nije činio.

Također župnik Penviii je još jednom ukazao na lažni razlog ubojstva župnika Žigrovića: Govorilo se okolo da je pucao na partizane, da je na zvoniku bila kutija sa municijom, što sve nije odgovaralo istini. Istina je bila samo, da je Žigrović bio pojam kod naroda, da je bio idejni protivnik boljševizma, da je češće protiv toga znao govoriti u crkvi i ništa drugo".

Konačno u Spomenici žrtvama ljubavi zagrebačke nadbiskupijeix stoji zaključak o ubojstvu prve svećeničke žrtve u Hrvatskom Zagorju: Ovdje se nije moglo raditi o nacionalnoj ili vjerskoj mržnji, nego upravo o sirovom boljševizmu, o mržnji i osveti zločinaca zavedenih ideologijom mržnje i klasne borbe.

Partizanska ubojstva svećenika bila su uobičajena boljševistička praksa. Primjerice, slučaj svećenika Antuna Dunaja, rođenog 7. lipnja 1911. u Gornjem Maclju, tada župa Petrovsko, sada župa sv. Jurja Đurmanec. Osnovnu školu pohađao je u Đurmancu, gimnaziju Krapini, a studij teologije u Zagrebu. Za svećenika ga je zaredio 14. kolovoza 1938. biskup mons. dr. Franjo Salis. Vlč. Dunaj bio je svećenik u Zagrebu, zatim u Samoboru i Pregradi. Poznata je njegova izjava: "Nisam postao svećenikom da se obogatim i šećem pločnikom, nego da, gazeći blato, donosim Krista u hrvatski narod." Zato i odlazi u selo Podgorač, u Slavoniju pokraj Našica. Tamo su ga partizani mučki ubili 4.svibnja 1944. u 33.godini života.

Sličan događaj i još jedno ubojstvo svećenika u zagorskom kraju: Malo je poznato da je u Zagorju ubijen i jedan biskup. Dubrovački biskup u miru, dr. Josip Carević pomagao je u dogovoru sa zagrebačkim nadbiskupom Stepincem kao svećenik u Vižovlju, malom selu pored Velikog Trgovišća. Činio je dobro i partizanima, no ipak je na prijevaru od partizana odveden iz kuće u ožujku 1945. Mučki je ubijen, negdje na putu prema Klanjcu. Makar je izravan svjedok opisao događaj, do danas ostaci biskupa dr. Josipa Carevića nisu pronađeni.

Najveće stratište u republici Hrvatskoj po točno utvrđenom broju 1163 ekshumiranih žrtava je Macelj. Svjedok događaja masovnih zločina i smaknuća u maceljskim šumama u lipnju 1945., bio je Fran Živičnjak koji događaje opisuje u svojoj knjizi U vječni spomenx pa tako i ubojstvo župnika Matije Žigrovića.

Kao ubojicu optužuje tadašnjeg komandanta Vojne OZN-e u Krapini Stjepana Hršaka. Živičnjak temelji svoje zaključke na Hršakovom iskazu u Nacionaluxi 1996. godine. Bivši partizanski komandant Hršak je tada priznao kako su partizani jednog svećenika "reakcionara" iz Pregrade "sredili", što se s velikom vjerojatnošću odnosi na velečasnog Matiju Žigrovića, jer je on najprije bio župnik u Kostelu kraj Pregrade, a potom u Jesenju. Naime, ne postoji drugi podatak o nekom drugom ubijenom svećeniku s područja Pregrade. Spomenuti Nacional iz 1996. objavljuje također fotografiju mrtvog tijela župnika Matije Žigrovića, povezujući ga s Hršakom i kasnijim maceljskim žrtvama. Naime, u današnjoj grobnici na Maclju uz ostatke zarobljene razvojačene vojske i civila, pokopani su i ostaci 21 svećenika, franjevaca i bogoslova. Za otkrivanje zločina u Maclju bitni su jedna žrtva i jedan partizan, koji nisu željeli prešutjeti i odnijeti istinu sa sobom u viječnost. Fran Živičnjak je uspio preživjeti vrijeme Križnog puta i komunističkih odmazdi na Maclju. Ostavio je pisano i slikovno svjedočanstvo, knjižicu U vječni spomen, kako bi idući naraštaji shvatili težinu krvavih partizanskih zlodjela nad zarobljenicima u lipnju 1945. u Maceljskoj gori. Odmah po uspostavi demokratske vlasti u Hrvatskoj bivši partizanski stražar Mladen Šafranko u srpnju 1990.xii pokazao je mjesta likvidacija, a Fran Živičnjak je to svjedočastvo zapisao. Na Maclju je procjenjen broj ubijenih zarobljenika na više od 13.000 u 130 jamaxiii. Fran Živičnjak opisuje kako je Šafranko za likvidacije svećenika optužio Stjepana Hršaka, koji im je svojim pištoljem "Walter" 7,65 mm pojedinačno pucao u potiljak. Ekshumirane lubanje iz jame IVd u Lepoj Bukvi to i potvrđuju. Trofejni pištolj "Walter" se spominje i u razgovoru s Hršakom u Nacionalu. Poubijani svećenici su poznati po imenu, prezimenu, biskupijskoj i provincijalnoj pripadnosti, zahvaljujući kronici Franjevačkog samostana u Krapini i upisom od 20. svibnja 1945. gvardijana fra Ostijana Ostrognajaxiv, koji ih je prije odvođenja na stratište u Lepu Bukvu sve popisao. Njihova imena danas se nalaze na maceljskoj grobnici, gdje su njihovi ostaci svečano pokopani 22. listopada 2005.g.. Pokop je vodio zagrebački nadbiskup kardinal Josip Bozanić i tadašnji varaždinski biskup Marko Culej. Lepa Bukva u Maclju, gdje je kardinal Franjo Kuharić još prije ekshumacija služio prvu misu zadušnicu 9. lipnja 1991., zaslužuje naziv - sveto tlo, kao najveće masovno stratište katoličkog svećanstva u Republici Hrvatskoj. A župnik Matija pl. Žigrović, kao prva svećenička žrtva u Hrvatskom Zagorju, bio je preteča tim maceljskim žrtvama.

Kratko vrijeme poslije objave knjige svjedočanstva U vječni spomen Fran Živičnjak je nađen mrtav pod čudnim okolnostima u svom stanu.

Protiv Stjepana Hršaka podnesena je Kaznena prijava br. 1498/05 KR I DO od 21.12.2005., od strane prve nevladine internet-udruge hrvatskih građana i dijaspore NGO ISTINAxv iz Zagreba, prvenstveno zbog poratnog zločina, počinjenog u lipnju 1945. godine u Maceljskoj šumi. No u kaznenoj prijavi navodi se kako je Stjepan Hršak opisao svoje djelovanje u intervju objavljenom u «Nacionalu» br. 28 od 24. svibnja 1996., str. 22, u kojemu se hvali vlastitim zvjerstvima, i to kao organizator «sređivanja» svećenika-reakcionara pri čemu mu se možda može pripisati i 22. svećeničko ime, vlč. Matija pl. Žigrović, župnik iz Kostela kod Pregrade, a kasnije iz Jesenja, kojega su drugovi vezali za repove dva konja i – raspolutili ga.

U Jutranjem listuxvi 2008. bivši partizanski komandant Stjepan Hršak, s kojim su novinari razgovarali u njegovoj vili na zagrebačkom Tuškancu, odlučno je negirao da je 1945. godine likividirao 25 svećenika i bogoslova na Macelju. Čudno je kako Hršak u naslovu i tekstu spominje 25 svećenika, jer je na Maclju, do sada utvrđeno ubijen točno 21 svećenik. Uz vjerojatnost da je Hršak znao što govori, jer je izjavu za Jutarnji list dao na svoj osobni zahtjev, ostaje pitanje o koja je još četiri ubijena svećenika riječ?

Dana 25. svibnja 2009. od pripadnika Hrvatskoga domoljubnog pokreta organiziran je prosvjed na Tuškancu 61 u Zagrebu, ispred vile bivšeg partizanskog komandanta Stjepana Hršaka, zbog ubojstava svećenika i bogoslova 1945. u maceljskoj šumi.

Tadašnji predsjednik Stjepan Mesić 17. srpnja 2009. posjetio je Stjepana Hršaka, člana Saveza antifašističkih boraca i antifašista Republike Hrvatske (SABA RH), kako bi se "iz prve ruke informirao o skupu koji su pred njegovom kućom" u Zagrebu u svibnju organizirali članovi Hrvatskoga domoljubnog pokreta, izvijestio je Ured predsjednika. Tada je Stjepan Hršak izvijestio predsjednika Mesića o prosvjednome skupu ispred njegove kuće, i pošto je dobio potporu SABA RH-a te "mnogih građana", najavio je da će svoja prava i zaštitu potražiti na sudu ako i dalje bude izložen klevetama i prijetnjama.

No prosvjedi ispred vile na Tuškancu 61 nastavili su se i idućih godina, bez veće medijske pozornosti.

Stjepan Hršak umro je u Zagrebu 26. siječnja 2013. u 94. godini života i pokopan je u Gaju urni na Krematoriju u Zagrebu, bez ikakve medijske pozornosti.

Do danas nitko u Hrvatskoj nije osuđen ni za jedan zločin iz vremena Drugog svjetskog rata i poraća, pa tako ni u Hrvatskom Zagorju, koje je nažalost najveće stratište svećenstva u RH, kao posljedice sotonskog boljševizma i suludog komunizma. Cijeli pravosudni i vladajući sustav organizirano je štitio partizanske ratne zločince, i poslijeratne udbaške zločince, sve do danas. Posjeta tadašnjeg predsjednika Stjepana Mesića u kuću Stjepanu Hršaku to potvrđuje i bila je jasna poruka da će se istraga obustaviti. Konačno, na savjest urednicima i izvjestiteljima svih hrvatskih medija prepuštamo istraživanje zašto u 20 godina slobode nitko nikada u Republici Hrvatskoj nije osuđen ni za jedan komunistički zločin? Čak ni moralno – odgovorni organizator udruženog zločinačkog pothavata istrebljenja svih nepodobnih novoj vlasti i maršal zločinačkog boljševizma, ratnih i poratnih zločinačkih odmazdi J.B.Tito još danas ima svoje ulice i trgove po Hrvatskoj. Tim je više potrebno stalno društveno razobličavanje i osuda zločinačke boljševističko-partizansko-komunističke ideologije, utvrđivanje zločinaca, nalogodavaca i izvršitelja te svih njihovih zaštitnika. Potrebno je to zbog utvrđivanja povijesne istine, kao osnove oprosta i svehrvatskog pomirenja.

Koliko god je Hrvatsko Zagorje bilo poprište strašnih boljševičko-partizanskih zločina, Hrvatsko Zagorje je i kraj bogobojaznih i poštenih ljudi, uzornih katolika, vjernika i domoljuba. Zagorje je kraj koji je dalo ponizne i trpeće Kristove učenike, svećenike koji su hrabro i nesebično promicali vjeru u Krista i čovjeka, diljem Hrvatske. Poput Janka Vedrine, rođenog 25. rujna 1904. u Mariji Bistrici koji je postao preteča svih svećeničkih žrtva u Drugom svjetskom ratu, ubijen od srpskih žandara 9. kolovoza 1935. u selu Bučici na Banovini, ili poput Antuna Grahovara, rođenog 4. listopada 1951. u Humu na Sutli, koji je mučki ubijen u noći 9./10. listopada 1990. u Sisku, kao prva svećenička žrtva Domovinskog obrambenog rata.

I na kraju što je činiti svima nama okupljenima u ime istine na 70. obljetnici smrti župnika Matije Žigrovića:

- Prije svega katolička i domoljubna nam dužnost nalaže župniku Matiji pl. Žigroviću, prvoj svećeničkoj žrtvi u Hrvatskom Zagorju iz vremena opakog boljševizma u Drugom svjetskom ratu, ovdje u Gornjem Jesenju podići dostojno spomen obilježje koje će ukazati na istinu i odati dužno poštovanje njegovoj žrtvi za kaoličku Crkvu i Domovinu. Prije svega to su pozvani učiniti župljani ove župe.

- Članovima Udruge Macelj 1945., na poticaj našeg člana Milana Pavića Vukine, dužnost nam je svećeniku Antunu Dunaju, rođenom u Gornjem Maclju, ubijenom u Slavoniji nedaleko sela Podgorač, također podići dostojno obilježje u spomen svjedočanstva vjere: "Nisam postao svećenikom da se obogatim i šećem pločnikom, nego da, gazeći blato, donosim Krista u hrvatski narod."

- Vjernicima i župljanima mjesta i okolice Veliko Trgovišće dužnost nalaže istražiti i pronaći mjesto ubojstva dubrovačkog biskupa dr. Josipa Carevića te u Vižovlju podići dostojno spomen obilježje koje će ukazati na istinu i odati dužno poštovanje njegovoj žrtvi za Krista.

A nama svima je dužnost na to poticati i u tome što više pomoći. Spomen-obilježja promiču istinu i odupiru se zaboravu. Zato su potrebna! Konačno, kada u svemu tome uzme učešća i izvršna vlast Krapinsko-zagorske županije, bez obzira na političku boju ili opciju, te lokalne vlasti spomenutih zagorskih mjesta, moći ćemo se svi zajedno radovati što kročimo putem zajedništva u istini i ljubavi, prema sretnijoj budućnosti. Molimo Gospodina neka prestane svaka mržnja. Uz pomoć istine, ne ponovilo se komunističko zlo više nikada!

Čuvanje uspomene na komunističke zločine u Maclju 

D. Š., 19. 10. 2013

http://www.pobijeni.info/index.php/naslovnica/clanak/547

Na području Maclja i okolnih mjesta komunisti su u svibnju i lipnju 1945. ubijali povratnike s Bleiburga na njihovom Križnom putu, prema izjavi svjedoka oko 13-ak tisuća. Pretpostavlja se da se u maceljskoj šumi nalazi oko 130 grobišta, od kojih je samo nekolicina otkrivena. Među ubijenima bila je i skupina od 21 svećenika i redovnika iz različitih zajednica Crkve u Hrvata. Prvi je o svemu javno progovorio kardinal Franjo Kuharić 1991. na sv. misi zadušnici pokraj jame IVd za koju se pretpostavljalo da sadrži kosti pobijenih svećenika i redovnika. Otkopavanje iz 1992. pokazalo je da su ubijeni zajedno sa sedamdesetak hrvatskih časnika i dočasnika. Tom su prilikom inače na području Maclja otkopane 23 jame sa sveukupno 1.163 žrtve. Kosti su pokupljene i ležale su u vrećama na tavanu KBC Šalata više od 12 godina, sve do 22. listopada 1995. Tada su zalaganjem preživjelog svjedoka Križnog puta Stjepana Brajdića i fra Drage Brgleza, mjesnog župnika te Udruge Macelj 1945., pokopane u crkvi Muke Isusove u Maclju. Sv. misu zadušnicu i sprovodne obrede vodio je kardinal Josip Bozanić, javlja Pobijeni.info.

Crkva Muke Isusove inače je spomen-crkva na pobijene u Maclju. Ispred nje postavljen je i križni put u bronci, rad akademskog kipara Ante Jurkića. Ove godine spomen-područje obogaćeno je novim sadržajem. Otvorena je spomen-soba s prikazom što se dogodilo u Maclju i s predmetima koji su ostali iza ubijenih. Bilo je to 2. lipnja na kraju sv. mise zadušnice koju je predvodio biskup Valentin Pozaić. Tijekom izgradnje poznati hrvatski svjetski slikar Charles Billich bio je zamoljen da dopusti reprodukciju svoje slike Križni put. Međutim, kao pravi domoljub, umjesto toga on je naslikao i poklonio za spomen-sobu novu sliku Križni put, te slike Krvavi most i Očaj.

Hercegovačka franjevačka provincija u Maclju je izgubila svoja tri člana: fra Metoda Puljića, fra Darinka Mikulića i fra Julijana Petrovića. Stoga nije čudno da je novčano pomogla izgradnju spomen-sobe. Dar je uručen preko fra Miljenka Stojića, vicepostulatora postupka mučeništva »Fra Leo Petrović i 65 subraće«.

Spomen-soba i čitav kompleks crkve lijepo je i dobro zamišljen. Hodočasničko je to mjesto za čitav hrvatski puk. Međutim, još je ostalo neuređeno područje samog stratišta Lepa Bukva. Jama u kojoj su bili spomenuti svećenici i redovnici sada je puna vode. Oko nje postavljeno je nekoliko najobičnijih greda, a iznad nje najobičniji drveni križ. Nigdje ne piše o čemu se tu uopće radi. Fra Drago Brglez i Udruga Macelj 1945. već su puno učinili i preko svojih snaga. Sada je red na Crkvi u Hrvata priključiti se naporima glede čuvanja uspomene na naše pobijene. Između ostaloga trebalo bi što prije urediti stratište Lepa Bukva, ne samo zbog toga što su određeni politički moćnici zbog blizine odmorišta na auto-cesti već tu mislili urediti motel i »rekreativne« sadržaje, već i zbog toga što je Lepa Bukva kao stratište ustvari simbol neuništivosti domoljublja i kršćanske vjere. Komunisti su htjeli zatrti i jedno i drugo, ali nisu uspjeli! Iste snage još ne odustaju. Hrvatske šume dale su Maceljsku šumu u koncesiju pa se prilikom njezina iskorištavanja uklanjaju oznake jama s pobijenima, a same jame uništavaju i zatrpavaju teškim strojevima. 

Trebalo bi, dakle, nastaviti započeto te zaustaviti prikrivanje povijesne istine. U ime države na to je poglavito pozvan Predrag Matić Fred, prvi čovjek Ministarstva branitelja kojemu je nedavno pripojen Ured za žrtve komunističkih zločina. Hoće li se odazvati? Isto tako do sada pronađeno u jamama, masovnim grobnicama, trebalo bi pridružiti onome što posjeduje župa Đurmanec i udruga Macelj 1945. tako da se izloži u spomen-sobi i bude trajni spomen na naše pobijene.

